ഇമ്രാന് ധനസമാഹരണം: എസ്എംഎ രോഗം ബാധിച്ച കുട്ടികള്ക്കായി വിനിയോഗിക്കും പെരിന്തല്മണ്ണ: സ്പൈനല് മസ്കുലാര് അട്രോഫി എസ്എംഎ രോഗം ബാധിച്ച വലന്പൂരിലെ ഇമ്രാനു വേണ്ടി സമാഹരിച്ച സംഭാവന, ഇമ്രാന് മരണപ്പെട്ട സാഹചര്യത്തില് ഇതേ രോഗം ബാധിച്ചവര്ക്കായി നല്കുന്നതിനു തീരുമാനിച്ചു. ഇത്തരം രോഗമുള്ളവര്ക്കായി ചികിത്സ നടത്താന് ജനകീയ സമിതി രൂപീകരിച്ചു ഫണ്ട് സമാഹരണം നടത്തുന്നതിനു സഹായമായി നല്കുന്നതിനും ഇമ്രാന്റെ പേരില് മങ്കട ഗവണ്മെന്റ് ആശുപത്രിയില് കുട്ടികളുടെ ചികിത്സക്കായി പ്രത്യേക കെട്ടിടം നിര്മിക്കുന്നതിനു ഉപയോഗിക്കാനും തീരുമാനിച്ചു. ഈ തീരുമാനം ഹൈക്കോടതിയെ അറിയിച്ച ശേഷം കോടതിയുടെ നിര്ദേശം കൂടി പരിഗണിച്ച് തുടര്നടപടികള് കൈക്കൊള്ളും. ഫണ്ട് വിനിയോഗം സംബന്ധിച്ച് സംഭാവന നല്കിയവരില് നിന്നു അഭിപ്രായം തേടിയപ്പോള് 75 ശതമാനം പേരും ഇതേ രോഗം ബാധിച്ച മറ്റു കുട്ടികള്ക്കു സഹായമായി നല്കണമെന്നും 25 ശതമാനം ഇമ്രാന് സ്മാരകമായി കുട്ടികളെ ചികിത്സിക്കുന്നതിനുള്ള ആശുപത്രി പണിയണമെന്നുമാണ് അഭിപ്രായപ്പെട്ടത്. ഈ രണ്ടു അഭിപ്രായങ്ങളും കമ്മിറ്റി അംഗീകരിച്ചു. 16.61 കോടി രൂപയാണ് ആകെ ലഭിച്ച സംഭാവന. ഇതില് നിന്നു 75 ശതമാനം എസ്എംഎ ബാധിച്ച കുട്ടികളുടെ ചികിത്സക്കും 25 ശതമാനം കുട്ടികള്ക്കു വേണ്ടിയുള്ള ചികിത്സാ സൗകര്യം ഒരുക്കുന്നതിനുമാണ് വിനിയോഗിക്കുക. എസ്എംഎ ബാധിച്ച് ചികിത്സിക്കുന്നതിനു ഫണ്ട് സമാഹരണം നടത്തിക്കൊണ്ടിരിക്കുന്ന കുട്ടികളുടെ കാര്യത്തില്, ഇമ്രാനു ലഭിച്ച ഫണ്ടില് നിന്നുള്ള ധനസഹായം കൂടി ലഭ്യമായാല് ചികിത്സ നല്കാന് കഴിയുന്ന സാഹചര്യത്തിലുള്ളവരെയാണ് പരിഗണിക്കുക. യോഗത്തില് ഇമ്രാന് ചികിത്സാ സഹായ കമ്മിറ്റി ചെയര്മാന് മഞ്ഞളാംകുഴി അലി എംഎല്എ അധ്യക്ഷത വഹിച്ചു . കണ്വീനര് ഗ്രാമപഞ്ചായത്ത് പ്രസിഡന്റ് കെ.പി.സൈദ, ഉമ്മര് അറക്കല്, പി.രാധാകൃഷ്ണന്, ടി.കെ.റഷീദലി, കെ.ടി.നാരായണന്, കെ.ദിലീപ്, എ.മുരളീധരന്, എ.ഹരി, ബി.രതീഷ്, കളത്തില് ഹാരിസ്, ഇമ്രാന്റെ പിതാവ് ആരിഫ്, രാജേഷ് ഫെഡറല് ബാങ്ക് എന്നിവര് പങ്കെടുത്തു.